Naompana tamin’ny sehatry ny fanabeazana sy fampianarana ny ankizivavy tsy ampy taona arenina ny lohahevitra. Iandraiketan’ny toby avokoa ny fiahiana sy ny fitaizana ary ny fampianarana ao. Antony manosika anay amin’ny asa fikarohana izany satria tsy mora ny manabe sy mitaiza ary mikolokolo ankizy. Mila tosika rahateo izany amin’ny sehatra toy itony ka nodinihina akaiky ny tontolon’ny fanarenan-jaza mba hanomezana lanja izany. Tanjon’ny ivon-toeram-panarenana ny hitondra fanovana eo amin’ny fitondran-tena ka hamerenana azy indray hiaina eny anivon’ny fiarahamonina. Maro anefa ny manohintohina ka tsy mahatanteraka araka ny tokony ho izy ny hotratrarina. Na dia eo aza izany miezaka mifarimbona ireo tompon’andraikitra isan-tsokajiny avy mba hahatratra ny zava-kendrena. Nampitondraina ny lohahevitra hoe ny tontolom-pampianarana sy fanabeazana ireo ankizivavy tsy ampy taona mania ao amin’ny akany avoko faravohitra ny asa fikarohana. Mizara toko telo ny vontoatin- kevitra ao anatiny nofantarina ny mombamomba ny seha-pikarohana, nohalalinina ny tontolon’ny fanabeazana sy fampianarana ary navohitra ny tombana sy ny tolo-kevitra hanatsarana izany. Misongadina ao amin’ny tapany voalohany ny fampahafantarana ny sehatra nidirana sy ny fitaovana nentina nitrandraka azy. Isan’ny faritra manana ny tantarany manokana eto madagasikara i faravohitra tamin’ny andro nanjakan’ny mpanjaka ary mbola miavaka hatrany izany ankehitriny. Manamarika ny toerana ny fijoroany an-tampon-kavoana eto amin’ny tananan’antananarivo renivohitra, voahodidina tanana maro ary milamina sy madio. Samy manana ny fiaimpiainany avokoa ireo mponina vitsivitsy mandrafitra ny tanana. Nofolahina ny tontolo manodidina ka nanaovana fikarohana manokana ny akany fanarenana avoko faravohitra. Mitana anjara toerana lehibe ao ny fikolokoloana ny saina, ny fitsimbinana ny vatana ary ny fitaizana ny fanahy mba hitsinjovana ny maha olona. Miroborobo ny toe-panahy tsara ara-pomba kristianina, kajina ihany koa anefa ny fandalana ny nentim-paharazana sy ny tontolo iainana ary ny fiarahamonina. Nampiasaina tamin’ny famahavahana ny lohahevitra ny fironan-tsaina manasongadina ny manontolo izay novoizin’i joêl de rosnay mba hahasiantifika ny asa fikarohana ary koa tsy hampivaona azy. Fomba fandinihana enti-mamantatra ny fifandrohizan’ny singa tsirairay mamorona ny manontolo iray ny teoria ka mibaiko izany ny akora ampiasaina. Mampiseho miharihary ny fifandraisan’ny singa maromaro miara-miasa ao amin’ny akany ny fironan- tsaina. Manontolo iray rahateo ny toby ka ahafahana amahavahana tsara ny zava-misy sy ny endri-piarahamonina ao aminy. Mahatonga ny tsy fahatomombanan’ny tontolo iray manontolo ny fahabangan’ny iray amin’ireo singa ireo. Azo ampiharina tsara amin’ny lohahevitra, araka izany, ny teoria, noho izy, ahafahana mandinika ny fiarahamonina. Mamorona ny toby ireo hasin-javatra maro, ny singa olona izay mizara ho sampana maromaro mpanabe, beazina, mpanohana, sns; ny singa fitaovana trano, boky, rofia ary ireo singa hafa mifarimbona amin’ny asa fanarenana. Maro ny mpikaroka nampiasa ny lalan- tsaina, anisan’izany ny tarik’i palo alto notarihin’i gregory bateson izay nandinika ny fiarahamonina, mitovy amin’ny famaritan’i joêl de rosnay ny manontolo ny fomba fijery manasongadina ny manontolo izay maneho ny fifandraisana sy ny fifampiakoana ary ny fifampiakinan’ny singa mamorona. Samy mamaritra ny maha izy azy ny singa tsirairay nefa tsy mahaleotena fa mitaky fifamenoana mba hahatonga azy hivondrona ho tontolo iray. Ezahina atonina sy ifampiresahana ny sokajin’olona olon-tsotra, mpanabe, beazina, sns mba hitarafana ny endri-piarahamonina sy ny zava-misy ao aminy. Atonina ny tranomboky ka ifotorana ny boky fototra, ezahina folahina ny boky mirakitra ny haitsikera ary ihoarana ny sakana rehetra mba hahazoana ny vokatra mahafa-po. Ifantohana ao amin’ny fizarana faharoa kosa ny fandalinana ny fanabeazana ny zazavavy tsy ampy taona arenina. Jerena ifotony ny zava-misy sy ny fomba fiasa manoloana izany ary ny tanjony amin’ny asa fanarenana. Asongadina ny tontolom-piarahamonina, ny fifampitondrana sy ny fifandraisana eo amin’ny singa tsirairay miara-miasa. Avohitra ny fanabeazana sy ny andraikitry miandry ny singa isanisany avy, omen-danja ny fitaizana ny fanahy, tsinjovina ihany koa anefa ny fanaraha-maso ny beazina, ny fahasalamany, ny fianarany, ny fialam-boliny. Mifameno ny fanabeazana ao amin’ny akany na eo amin’ny fampianarana ankapobeny izany na eo amin’ny fanofanana araka asa mba hanatrarana ny tanjona. Eo anatrehan’izany, tsy mitazam-potsiny izahay fa miezaka ary mitondra ny anjara biriky amin’ny fampianarana ny zazavavy rehetra arenina ao ka omena tombony amin’izany ireo tsy mahay mamaky teny sy manoratra. Aroso ao amin’ny fizarana fahatelo ny tombana sy ny tolo-kevitra ho fanatsarana ny fanarenana ny zazavavy mania. Andaniny, misongadina ny lafiny tsara amin’ny tontolon- panabeazana toy ny fitovian-jo eo amin’ny samy beazina, ny fanomezan-danja ny maha olona ary ny fitaizana ny fanahy mba hahaiza-mitondra tena sy handalàna ny fahamarinana. Mahavita ny adidiny ny mpanabe amin’ny ankapobeny; eo ihany koa ny fiaraha-miasa izay